PRANEŠIMAS ŽINIASKLAIDAI

2024-11-26

**ES kriptovaliutų rinkoje gali nelikti „Tether“ - populiariausios stabilizuotosios virtualiosios valiutos**

**Nuo gruodžio 30 d., įsigaliojus Europos Komisijos reglamentui MiCA (angl. Markets in Crypto-Assets Regulation*)*, reguliuojančiam kriptoturto rinkas, kriptovaliutų verslų ir investuotojų laukia svarbūs pokyčiai. Vienas jų – gresia populiariausios stabilizuotosios kriptovaliutos „Tether“ (USDT) pasitraukimas iš Europos Sąjungos rinkos.**

Kriptovaliutų rinkų ekspertas, įmonių atitikties specialistas, daugelį metų dirbantis pinigų plovimo prevencijos srityje, Sigitas Živoltas teigia, kad šios stabilizuotos valiutos naudojimas gali būti apribotas dėl jos neatitikimo netrukus įsigaliosiančiam Europos Komisijos reglamentui.

„MiCA reglamentas nustato pakankamai griežtus reikalavimus įmonėms, leidžiančioms stabilizuotuosius žetonus. Jos privalės būti Europos Sąjungoje įsisteigę juridiniai asmenys, gavę specialią veiklos licenciją. Leidimas veiklai nebus išduodamas neparengus ir nepateikus „baltosios knygos“, kurioje turės būti išdėstyta visa projekto techninė informacija. Leidimo negaus ir neturintys suformuoto pakankamo nuosavo kapitalo bei likvidumo rezervo. Kiekvienam stabiliųjų žetonų turėtojui taip pat turės būti suteikta teisė išpirkti jo turimus žetonus vos jam panorėjus, be jokių mokesčių. Tuo tarpu viena populiariausių stabilizuotų valiutų „Tether“, kuri susieta su JAV doleriu ir funkcionuoja kaip skaitmeninis internetinis doleris, sulaukė Europos Komisijos kirčio, nes neatitiko kai kurių iš čia paminėtų reglamento reikalavimų. Todėl šios stabilizuotosios virtualiosios valiutos ateitis nuo 2025-ųjų metų yra labai miglota“, –sako S. Živoltas.

„Tether“ stabilizuotoji virtualioji valiuta buvo sukurta siekiant užtikrinti stabilią virtualios valiutos kainą, kuo nepasižymi tokios valiutos, kaip, pavyzdžiui, „Bitcoin“. „Tether“ valiutą 2014 m. sukūrė Kinijoje, Honkonge registruota įmonė „Tether Limited“.

„Tether“ šiuo metu užima net 70 proc. stabiliųjų valiutų rinkos dalies. 2019 metais „Tether“ aplenkė bitkoinus ir tapo perkamiausia kriptovaliuta visame pasaulyje, turinčia daugiau nei 350 mln. vartotojų. Per pirmąjį šių metų pusmetį įmonė uždirbo 5,2 mlrd. JAV dolerių pelno.

Sigitas Živoltas pastebi, kad į žinią apie „Tether“ neatitikimą MiCA reglamentui sureagavo ne tik kriptovaliutų biržos, bet ir pati „Tether Limited“.

„Nors „Tether Limited“ jau seniai kritikuojama dėl nepakankamo skaidrumo, visgi, kaip galima buvo nuspėti, šios kriptovaliutos neatitikimas MiCA reglamentui sulaukė nemažo atgarsio. Greitai į žinią sureagavo didžiausia JAV kriptovaliutų keitimo platforma „Coinbase“, kuri planuoja pašalinti šią skaitmeninę valiutą iš savo platformos. Tuo tarpu iš pačios „Tether Limited“ sklinda kalbos, kad įmonė, siekdama atitikti reikalavimus, kuria Europos rinkai pritaikytą technologinį sprendimą. Viena vertus, laiko iki MiCA reglamento įsigaliojimo liko visai nedaug, todėl vienai populiariausių kriptovaliutai kyla pagrįsta grėsmė neišlikti ES rinkoje, kita vertus, įmonės pastangų atitikti reglamentą taip pat nereikėtų nurašyti ir į jas gali būti atsižvelgta. Neabejotinai. toks „Tether“ neapibrėžtumas tikrai paveiks kriptovaliutų rinką“, –mano S. Živoltas.

Jis tikisi, kad naujasis ES kriptoturto rinkų reglamentas atneš daugiau naudos ne tik investuotojams, bet ir ilgainiui patiems kriptovaliutų verslams.

„MiCA reglamentas ir buvo sukurtas tam, kad padidintų kriptovaliutų rinkos skaidrumą, vartotojų ir investuotojų apsaugą ir padėtų išlaikyti finansinį kriptoturto rinkos stabilumą. Visgi reglamento pradžioje dalis kriptovaliutų verslų, siekiančių atitikti reglamentą, gali patirti nemažų turbulencijų. Pastangos atitikti naująjį ES reglamentą pareikalaus nemažų resursų. Atitiktis arba neatitiktis reglamentui gali nulemti vienų ar kitų kriptovaliutų populiarumą ir net, kaip „Tether“ atveju, jų išlikimą. Visgi šias turbulencijas išgyvenę ir prie reglamento prisitaikę kriptovaliutų verslai ES rinkoje turėtų įgyti didesnį patikimumą ir stabilumą. Todėl Europos Sąjunga taps dar patrauklesne vieta investicijoms į kriptovaliutas ir su jomis susijusių verslų plėtrą“, – teigia S. Živoltas.

Kriptovaliutų naujienų portalo „Coinwire“ duomenimis, Europoje sudaroma net 37,32 proc. visų kriptovaliutų prekybos sandorių, kurių skaičius sparčiai auga. Taip pat Europoje registruojama vis daugiau kriptovaliutų verslų. Vien Lietuvoje šiuo metu jau yra įregistruota daugiau nei 600 su kriptovaliutomis susijusių verslų. Dėl to naujasis ES reglamentas neabejotinai padarys itin didelę įtaką visai kriptovaliutų rinkai.